Ljósáta er mikilvæg í vistkerfi Íslandsmiða . Vegna þess að stór hluti af frumframleiðslu svifþörunga berst til efri fæðuþrepa um ljósátu er líklegt að breytingar í stofnstærðum ljósátustofna segi til sín í vexti og viðgangi dýra sem eru ofar í fæðukeðjunni . Rannsóknir á vistfræði ljósátu eru því mikilvægar . Rannsóknin byggir á þremur ritrýndum greinum og einni sem liggur fyrir í handriti . Fyrsta greinin fjallar um árstíða - og langtímabreytingar ljósátu suðvestur , suður og suðaustur af landinu í tengslum við umhverfisþætti og svifgróður ( Grein I ) . Niðurstöðurnar sýndu að á árunum 1958 til 2007 minnkuðu ljósátustofnar suður og suðvestur af landinu . Í ritgerðinni er líkum leitt að því , að hlýnun sjávar á umræddu tímabili hafi valdið því að vorvöxtur plöntusvifs var tiltölulega seint á ferðinni sem aftur kann að hafa valdið því að það dró úr vexti ljósátu . Tvær greinar lýsa útbreiðslu , magni og aldurssamsetningu ljósátu umhverfis Ísland að vorlagi í tengslum við umhverfisþætti og vorvöxt plöntusvifs ( Greinar II og III ) . Niðurstöðurnar sýndu að magn ljósátu tengist bæði ólífrænum þáttum ( aðallega hita , seltu og botndýpi ) og lífrænum ( einkum magni og tímasetningu vorvaxtar svifgróðurs ) . Útbreiðsla sjógerða við landið hefur þannig mikil áhrif á vöxt og viðgang ljósátu . Til dæmis voru ljósátuegg og -lirfur mun algengari í hlýsjónum suður og vestur af landinu en í kaldari sjó fyrir norðan og norðaustan í maí 2013 . Fullorðin dýr voru einnig algengust í hlýsjónum . Þannig var stærsta ljósátutegundin , náttlampi ( Meganyctiphanes norvegica ) , algengust í hlýsjónum fyrir sunnan og vestan . Augnsíli ( Thysanoessa inermis ) var hins vegar tiltölulega algengt allt í kringum land , en einsog náttlampi fannst mest af því í hlýsjónum fyrir sunnan og vestan . Í fjórðu greininni er gerð grein fyrir niðurstöðum rannsókna þar sem náttlampi var alinn við mismunandi hitastig í tilraunastöð Hafrannsóknastofnunar að Stað við Grindavík ( Grein IV ) . Hitastig reyndist hafa mikil áhrif á úrgangslosun og dánartölu dýranna . Tíðni skelskipta jókst með auknu hitastigi .